《疏影 为刘架閤赋赠妓者》
元代·吴景奎

缟衣仙子。倚东风花信，先占春色。殢酒含嚬，脉脉无言，青鸟为传消息。

暗香一点才浮动，早自有、东君怜惜。想前身、傅粉精神，化作飞琼肌骨。

还向影娥池上，借霓裳一曲，徘徊歌席。清夜梨花，同梦方甘，又似楚云踪迹。

新欢旧恨知多少，算檀板、金尊消得。折芳馨、欲寄相思，人在江南江北。

作者简介：（1292—1355）婺州兰溪人，字文可。七岁力学如成人，年十三为乡正。刘贞为浙东宪府掾，辟为从事，后荐署兴化路儒学录，以母老辞不就。博学，尤善为诗，词句清丽，有唐人风。有《药房樵唱》。